
Àrea #DeltebreActiu
Foment Cultural

CONVOCATÒRIA DE LA XXVII EDICIÓ DELS PREMIS LITERARIS "TERRA DE FANG" DE NARRATIVA BREU i POESIA, I PREMIS ESPECIALS AUTOR LOCAL

1. OBJECTE I MODALITATS

L’Ajuntament regula l’atorgament d’aquests premis per reconèixer l’esforç i el talent artístico-literari dels escriptors i escriptores que realitzen les seves obres escrites en català, i fomentar la difusió de les esmentades obres. Les bases reguladores han estat aprovades definitivament i publicades al BOPT en data 11 d’abril de 2024.

Les modalitats d’aquests premis són: 
· Narrativa breu.
· Poesia.
· Especial: Autor Local.
· Juvenil (12-18 anys).
· Adult (més de 18 anys).

2. REQUISITS PER PRESENTAR-SE

Poden optar als premis “Terra de Fang”, en qualsevol de les modalitats, tots els escriptors i escriptores sense límit d’edat i de qualsevol nacionalitat, que presenten obres de narrativa originals i inèdites, escrites en català.
Les persones que hi concorrin han d’acreditar estar al corrent de les seves obligacions fiscals i tributàries amb les administracions i amb la Seguretat Social en el moment de presentar-se als premis.

Cada autor només pot presentar un treball per modalitat i no pot recaure més d’un premi en una sola persona. En el cas que un autor local guanyi un dels premis generals, el Premi Especial Autor Local quedarà automàticament exclòs.

Els guanyadors en les tres últimes edicions del premi literari Terra de Fang no podran concursar.

3. PRESENTACIÓ DE LES OBRES LITERÀRIES

El fet de presentar les obres en aquesta convocatòria implica l'acceptació de les bases, drets i obligacions que se'n deriven.

Els treballs han de presentar-se abans del 15 de novembre de 2024, a l’adreça electrònica terradefang@deltebre.cat. Si algú no disposa d’eines per a poder-ho fer electrònicament, pot presentar-ho per correu postal o presencialment, portant 4 còpies del treball a l’Edifici Serveis del costat de l’Ajuntament de Deltebre: Plaça 20 de maig, 1, en horari d’atenció al públic.

Els treballs no se signaran. A la portada només ha de constar el títol de l’obra, un pseudònim i el premi al qual s’opta.

A la mateixa tramesa del treball s’hi ha d’adjuntar, a banda, una plica amb el pseudònim com a nom d’arxiu la qual contingui les dades personals: nom, cognoms, telèfon de contacte, adreça electrònica i fotocòpia del DNI; així com els justificants d’estar al corrent de les obligacions amb l’administració tributària.

· PREMIS LITERARIS "TERRA DE FANG" DE NARRATIVA BREU
Les obres que aspiren al premi han de ser originals i inèdites i no han d’haver estat seleccionades ni premiades en un altre certamen. Han d’estar redactades en català, amb una extensió mínima de 40 pàgines i una màxima de 70 pàgines en format DIN-A4, mecanografiades per una sola cara a doble espai i en lletra Arial o similar de mida 12.
 
· PREMIS LITERARIS "TERRA DE FANG" DE POESIA
Les obres que aspiren al premi han de ser originals i inèdites i no han d’haver estat seleccionades ni premiades en un altre certamen. Han d’estar redactades en català, mecanografiades per una sola cara a doble espai i en lletra Arial o similar de mida 12. L’extensió ha de ser l’habitual d’un recull de poesia.


4. PROCEDIMENT DE CONCESSIÓ I CRITERIS DE VALORACIÓ

Els premis es concediran, per concurrència competitiva, segons la majoria de vots i el resultat dels debats posteriors als vots emesos pel jurat qualificador, que constarà d’un nombre imparell de membres. Els membres del Jurat de cada especialitat es detallaran a la corresponent convocatòria, així com els corresponents criteris de valoració.
Les seves decisions seran inapel·lables i es reservarà el dret d'interpretar aquestes bases en cas de dubte.

Si, a opinió del jurat, cap treball presentat a concurs reuneix les característiques adequades o els mèrits suficients, el premi pot quedar desert.

Per aquesta convocatòria, el jurat del XXVI Premi Terra de Fang de poesia estarà format per: Josep Pedrals, Maria Sevilla i Joan Todó.

Per aquesta convocatòria, el jurat del XXVI Premi Terra de Fang de prosa estarà format per: Xavier Aliaga, Cinta Farnós i Jordi Nopca.

Els premis es lliuraran en el transcurs d’un acte cultural a Deltebre, convocat amb aquesta finalitat durant el mes de desembre de 2024, tret de canvis organitzatius per raons de força major o degudament motivades.


5.  CRÈDIT PRESSUPOSTARI AL QUE S’IMPUTEN LES SUBVENCIONS
Aplicació pressupostària 481.00-33400 (Premis i Beques Foment Cultural).

La concessió de les subvencions resta condicionada a l’existència de crèdit adequat i suficient en el moment de la resolució de la concessió.

La quantia total màxima de les subvencions convocades és de 2.700 €.

6.  DOTACIÓ I PUBLICACIÓ DELS PREMIS

La dotació serà de 1.000 € per als treballs premiats en la modalitat de Narrativa breu i la modalitat de Poesia.
En la modalitat d’autor local, la dotació serà de 500 € en la categoria d’adult i 200 €
en la categoria juvenil.
Aquests premis estaran subjectes a la normativa fiscal vigent.

L’editorial Onada Edicions publicarà l’obra guanyadora del premi de Narrativa breu dins la col·lecció “Narratives Minor”, i la guanyadora del premi de Poesia, dins la col·lecció “Poesia”. En tots dos casos, hi farà constar a la portada que l’obra ha merescut el Premi Literari Terra de Fang de Deltebre de la modalitat que correspongui.

7. INSTRUCCIÓ, RESOLUCIÓ I NOTIFICACIÓ (TERMINI)

Un informe de l’àrea de Foment Cultural de l’Ajuntament de Deltebre recollirà les valoracions emeses pel jurat i les obres guanyadores. Posteriorment s’elevarà proposta a la Junta de Govern Local per a que acordi, en el termini màxim de 2 mesos, el pagament del premi segons els imports anteriors. Com que l’informe tècnic i l’acord de Junta plasmaran les conclusions del jurat, l’esmentat acord de pagament del premi no admetrà recurs, excepte els derivats del procediment i no del fons.

Els treballs no premiats podran ser retirats de l'Ajuntament de Deltebre en el termini de 30 dies després de la data de lliurament dels premis. L'Ajuntament de Deltebre no es farà responsable de retornar els originals que no hagin estat retirats en el termini establert.

8.  PUBLICACIÓ DE LA CONVOCATÒRIA

L’extracte d’aquesta convocatòria es publica a la Base de Dades Nacional de Subvencions, la qual la publica al Sistema Nacional de Publicitat de Subvencions i al Butlletí Oficial de la Província de Tarragona (BOPT).
L’acord d’aprovació de la convocatòria es publica íntegrament a la web de l’Ajuntament de Deltebre.

